
[bookmark: TextBodyBegin]Eiropas Parlaments,
–	ņemot vērā Eiropas Ārējās darbības dienesta runaspersonas 2025. gada 12. decembra, 2025. gada 25. decembra un 2026. gada 13. janvāra paziņojumus par vēlēšanu procesu Hondurasā,
–	ņemot vērā Reglamenta 150. panta 5. punktu un 136. panta 4. punktu,
A.	tā kā 2025. gada 30. novembrī augstas politiskās polarizācijas, ārvalstu iejaukšanās, spriedzes, institucionālās nestabilitātes un mediju iebiedēšanas apstākļos Hondurasā notika vispārējās vēlēšanas; tā kā 2025. gada 24. decembrī Hondurasas Nacionālā vēlēšanu padome (CNE) oficiāli pasludināja Nasry Asfura par ievēlēto prezidentu un apstiprināja kongresa un pašvaldību vēlēšanu rezultātus;
B.	tā kā valstī darbojās vietēji un starptautiskie novērotāji, arī no ES un Amerikas valstu organizācijas (OAS), un tie ir paziņojuši, ka rezultāti atspoguļo tautas gribu; tā kā rezultāti tika atzīti starptautiski, lai gan līdz šim amatā esošā prezidente Xiomara Castro citu starpā bija atteikusies atzīt Asfura uzvaru;
C.	tā kā CNE locekļi ar vēlēšanu procesu saistītās politiskās vardarbības un spriedzes apstākļos saskārās ar draudiem un iebiedēšanu;
D.	tā kā 2026. gada 8. janvārī Nacionālajā kongresā sprāgstierīces eksplozijā tika ievainota opozīcijas deputāte Gladys López no Nacionālās partijas; tā kā šis uzbrukums notika paaugstinātas pēcvēlēšanu spriedzes apstākļos un apliecina politiskās vardarbības eskalāciju, kas raisa nopietnas bažas par politisko plurālismu, parlamentāro imunitāti un personīgo drošību;
E.	tā kā 2026. gada 10. janvārī līdzšinējā prezidente, apejot konstitucionālās procedūras, ar dekrētu pavēlēja pārskaitīt balsis; tā kā CNE šo dekrētu pasludināja par antikonstitucionālu un par mēģinājumu uzurpēt vēlēšanu iestādes pilnvaras;
F.	tā kā saskaņā ar konstitūciju 2026. gada 27. janvāris ir oficiālās prezidenta pilnvaru nodošanas datums, ko līdzšinējā prezidente ir apņēmusies ievērot,
1.	uzsver, ka ir jārespektē Hondurasas tautas griba; atzīst Nasry Asfura par jaunievēlēto prezidentu;
2.	aicina pašreizējo administrāciju ievērot vēlēšanu rezultātus; uzsver nepieciešamību izbeigt vardarbību un iebiedēšanu, jo īpaši pret opozīcijas locekļiem un vēlēšanu amatpersonām; mudina Hondurasas iestādes garantēt visu demokrātisko iestāžu, tostarp CNE, drošību;
3.	uzskata, ka dekrēts par balsu pārskaitīšanu neatbilst konstitūcijai un ir uzbrukums Hondurasas demokrātijai;
4.	aicina visas puses sadarboties, lai varas nodošana notiktu miermīlīgi, izvairoties no musinošas retorikas un politiskas vardarbības, nolūkā saglabāt demokrātijas stabilitāti un vērsties pret noturīgo nabadzību, nevienlīdzību un nedrošību, ar ko saskaras Hondurasas tauta;
5.	nosoda vardarbību pret Gladys López; aicina veikt pārredzamu un neatkarīgu izmeklēšanu, lai vainīgos sauktu pie atbildības; aicina līdzšinējā Kongresa sastāva priekšsēdētāju Luis Redondo atturēties no jebkādiem mēģinājumiem liegt jaunievēlētajam Kongresam sastāvam uzņemties savu mandātu;
6.	atzinīgi vērtē ES un OAS lomu un atbalsta to konstatējumus, kas provizoriski uzsver faktu, ka vēlēšanas notika saspringtos polarizācijas apstākļos, bet vēlēšanu diena bija labi organizēta un mierīga; mudina Hondurasas iestādes pilnībā īstenot iepriekšējos un turpmākos ES vēlēšanu novērošanas misijas ieteikumus;
[bookmark: _Hlk219406045]7.	mudina pašreizējās Hondurasas iestādes garantēt sakārtotu un miermīlīgu varas nodošanu, ievērojot CNE pasludinātos rezultātus;
8.	pauž nožēlu par to, ka ES vēstnieks Hondurasā jau ilgāk nekā gadu nav uzaicināts iesniegt akreditācijas vēstuli; pauž cerību, ka tas ātri notiks nākamās administrācijas laikā;
9.	uzdod priekšsēdētājai šo rezolūciju nosūtīt Padomei, Komisijai, PV/AP, dalībvalstīm, kā arī Hondurasas prezidentei, valdībai un parlamentam.

